സ്വര്ണവ്യാപാരിയെ തട്ടിക്കൊണ്ടുപോയി കൊള്ള: ഏഴര ലക്ഷം കണ്ടെടുത്തു കാസര്കോട്: സ്വര്ണ ഇടപാടുകാരനായ മഹാരാഷ്ട്ര സ്വദേശി രാഹുലിനെ 35 തട്ടികൊണ്ടുപോയി 65 ലക്ഷം രൂപ കവര്ന്ന സംഭവത്തില് ഏഴര ലക്ഷം രൂപ കാസര്കോട് ടൗണ് ഇന്സ്പെക്ടര് പി.അജിത് കുമാറും സംഘവും കണ്ടെത്തി. കേസില് അറസ്റ്റിലായ തൃശൂര് കുട്ടനല്ലൂര് എളംതുരുത്തി ചിറ്റിലപള്ളി ഹൗസിലെ ബിനോയ് സി. ബേബിയുടെ വീട്ടില് നടത്തിയ റെയ്ഡിലാണ് പണം കണ്ടെടുത്തത്. കേസിലെ സൂത്രധാരന് ഉള്പ്പെടെ ഒളിവിലാണ്. തൃശൂര് ജില്ലയിലെ ഒല്ലൂര് പൊലീസ് സ്റ്റേഷന് പരിധിയില് രണ്ടു കിലോ സ്വര്ണം കവര്ന്ന കേസിലെ പ്രതികളുടെ സംഘമാണിത്. ആ കേസില് പൊലീസ് ഏറെ പണിപ്പെട്ടിട്ടും പ്രതികളെ പിടികൂടാന് കഴിഞ്ഞിരുന്നില്ല. കവര്ച്ച സംഘത്തിന് താമസിക്കാന് ഉള്പ്പെടെ സൗകര്യം ചെയ്തുകൊടുത്ത മൊഗ്രാലിലെ വീട്ടുടമയും സുഹൃത്ത് കുമ്ബള സ്വദേശിയും മൊബൈല് ഫോണ് സ്വിച്ച് ഓഫ് ചെയ്തു മുങ്ങി. ഇവരെ കണ്ടെത്താനും ബാക്കിയുള്ള പത്തോളം പ്രതികളെ പിടികൂടുന്നതിനും അന്വേഷണ സംഘം തിരച്ചില് തുടരുകയാണ്. സെപ്റ്റംബര് 22 നാണ് മൊഗ്രാല് പുത്തൂര് പാലത്തിന് സമീപത്ത് നിന്ന് വ്യാപാരി സഞ്ചരിച്ച കാര് തടഞ്ഞുനിര്ത്തി രണ്ട് ഇന്നോവ കാറിലെത്തിയ സംഘം തട്ടിക്കൊണ്ടുപോയി 65 ലക്ഷം കവര്ന്നത്. സംഭവത്തില് വയനാട് പനമരം നടവയല് കായക്കുന്നു കിഴക്കേതുമ്ബത്ത് ഹൗസില് അഖില് ടോമി 24, തൃശൂര് കുട്ടനല്ലൂര് എളംതുരുത്തി ചിറ്റിലപള്ളി ഹൗസിലെ ബിനോയ് സി. ബേബി 25, വയനാട് പുല്പ്പള്ളി പെരിക്കല്ലൂര് പുത്തന്പുരക്കല് ഹൗസിലെ അനു ഷാജു 28 എന്നിവരെ അന്വേഷണ സംഘം തൊട്ടുപിറകെ അറസ്റ്റ് ചെയ്യുകയായിരുന്നു. എളുപ്പത്തില് പിടിക്കപ്പെടാതിരിക്കാന് ഓരോ ജില്ലയില് നിന്നും ഒന്നും രണ്ടും പേരെ ഉള്പ്പെടുത്തിയാണ് കവര്ച്ചസംഘം ഉണ്ടാക്കിയതെന്നും അന്വേഷണത്തില് വ്യക്തമായിട്ടുണ്ട്.